Effect of hormone disruptors on birth outcomes and child’s anogenital distance
Authors: Βαφειάδη Μαρίνα 
Published: March 2023

Εισαγωγή: Οι επίμονοι οργανικοί ρύποι (POPs) περιλαμβάνουν ένα ευρύ φάσμα συνθετικών χημικών ουσιών που είναι ευρέως διαδεδομένες στο περιβάλλον και προσδιορίζονται ως ενδοκρινικοί διαταράκτες (EDC) που μπορούν να επηρεάσουν τη λειτουργία των ενδοκρινικών συστημάτων σε ανθρώπους και ζώα. Η έκθεση σε τέτοιες χημικές ουσίες κατά τις κρίσιμες αναπτυξιακές φάσεις, όπως στην εγκυμοσύνη, έχει συσχετιστεί με δυσμενή αποτελέσματα στην αναπαραγωγική υγεία και στην υγεία του παιδιού. Στόχοι: Ο κύριος στόχος αυτής της διατριβής ήταν να αξιολογήσει την επίδραση της έκθεσης στην εγκυμοσύνη σε ορμονικούς διαταράκτες στις εκβάσεις γέννησης και στην πρωκτογεννητική απόσταση του παιδιού σε πέντε ευρωπαϊκές πληθυσμιακές μελέτες κοόρτης στην Ελλάδα, την Ισπανία, την Αγγλία, τη Δανία και τη Νορβηγία. Μέθοδοι: Μετρήσαμε την έκθεση σε διοξίνη και μόρια με παρόμοια δράση σε δείγματα πλάσματος αίματος μητέρας κατά την εγκυμοσύνη και ομφάλιου λώρου που συλλέχθηκαν κατά τον τοκετό χρησιμοποιώντας τη μέθοδο DR CALUX®. Οι συγκεντρώσεις αρκετών PCB και άλλων οργανοχλωρικών ενώσεων (διχλωροδιφαινυλ διχλωροαιθάνιο [DDE], διχλωροδιφαινυλ τριχλωροαιθάνιο [DDT] και εξαχλωροβενζόλιο [HCB]), προσδιορίστηκαν στον μητρικό ορό του 1ου τριμήνου με φασματομετρία μάζας. Πληροφορίες για τις εκβάσεις γέννησης ανακτήθηκαν από ιατρικά αρχεία. Οι πρωκτογεννητικές αποστάσεις μετρήθηκαν σε νεογνά και νήπια.Αποτελέσματα: Η έκθεση σε διοξίνη και μόρια με παρόμοια δράση ήταν υψηλότερη στα μητρικά δείγματα από ότι στα δείγματα αίματος ομφάλιου λώρου. Τα νεογνά στο υψηλότερο τριτημόριο έκθεσης είχαν μείωση κατά περίπου μισή εβδομάδα στην ηλικία κύησης σε σύγκριση με εκείνα της χαμηλότερης έκθεσης. Αυτή η συσχέτιση ήταν ισχυρότερη στα αγόρια παρά στα κορίτσια, αν και τα στατιστικά στοιχεία για την αλληλεπίδραση ήταν αδύναμα. Το βάρος γέννησης συσχετίστηκε αρνητικά με αυξανόμενα επίπεδα έκθεσης σε HCB και PCB. Η προσαρμογή για την πρόσληψη βάρους της μητέρας κατά την κύηση εξήγησε μόνο σε μικρό βαθμό τη σχέση μεταξύ των επιπέδων POPs και του βάρους γέννησης. Επιπλέον, σε μια στρωματοποιημένη ανάλυση, η συσχέτιση μεταξύ έκθεσης σε POPs και βάρους γέννησης παρατηρήθηκε μόνο σε γυναίκες με ανεπαρκή ή υπερβολική πρόσληψη βάρους κατά την κύηση. Οι πρωκτογεννητικές αποστάσεις ήταν σεξουαλικά διμορφικές, και ήταν μεγαλύτερες στα αρσενικά από ότι στα θηλυκά παιδιά. Η έκθεση σε διοξίνη και μόρια με παρόμοια δράση κατά την εγκυμοσύνη, συσχετίστηκε αρνητικά με την πρωκτογεννητική απόσταση AGD σε αρσενικά νεογνά. Αρνητικές αλλά μικρότερες και μη σημαντικές συσχετίσεις παρατηρήθηκαν για την AGD σε αρσενικά νήπια. Δεν βρέθηκαν συσχετισμοί στα κορίτσια. Αρνητικές αλλά όχι στατιστικά σημαντικές συσχετίσεις παρατηρήθηκαν για την AGD και έκθεση σε HCB, DDE και PCBs στα αγόρια. Στα κορίτσια οι πρωκτογεννητικές αποστάσεις συσχετίστηκαν θετικά με έκθεση όλους τους POP. Συμπεράσματα: Τα αποτελέσματα από αυτές τις διεθνείς μελέτες γενικού πληθυσμού υποδηλώνουν συσχέτιση μεταξύ της προγεννητικής έκθεσης σε χαμηλά επίπεδα επίμονων οργανικών ρύπων και της μειωμένης εμβρυϊκής ανάπτυξης. Επιπλέον, τα αποτελέσματά μας υποδηλώνουν ότι τα αρσενικά βρέφη μπορεί να είναι ευαίσθητα στις ενδοκρινικές διαταραχές που σχετίζονται με την έκθεση σε διοξίνες, ενώ οι συσχετίσεις με άλλους POP παραμένουν ασαφείς.